
VI 110  OPTIMO 


ET  CHIRURGO  PRAES  TANTISSIMO 


uinam  hoc  commentariolum  melius  com¬ 
mendem :  quam  tibi ,  Aloysi  ,  ad  quem  unice 
pertinere  sciam?  Idipsum  nisi  jacerem ,  tua 
me  surripuisse  judicarem :  in  hoc  enim  pa¬ 
rentis  tui ,  qui  Veronae  in  primis  eluxit , 
vera  exprimitur  imagoP  et  quanto  mehercule 
lahni  sermonis  lepore  !  Opus  ab  Antonio 
Cesaro  exaratum  muneri  nuper  mihi  dedit ? 


qui  in  meis  familiarissimis  tibi  plurimum 
debet ,  quum  uxoris  gravi  diu  morbo  confli¬ 
ctatae  carissima  adhuc  per  te  fruatur  con¬ 
suetudine . 

Libenti  igitur  animo  tuum  accipito ; 
quod  tamen  ad  te,  quaeso ,  sic  perveniat ,  uti 
Car  olo  fratri  mihi  dulcissimo  usui  futurum 
sit:  in  publicum  enim  prodit,  dum  ipse  Hip- 
pocratica  fronde  redimitus  domum  regredi¬ 
tur.  Faxit  Deus ,  uti  mira  patris,  tuique  me¬ 
rita  suspiciens  imitetur ,  eamque  gloriae 
virtutisque  laudem  contingat,  quae  in  civita¬ 
te  nostra  nunquam  desiderata  est.  Da  operam 

ut  valeas ,  meique  memoriam  serves. 

Aloeus  Benciolinius 

jAlntoinius  MAixzomus,  honestis  parentibus  Garolo 
Manzonio  et  Bona  Ragazzonia  Veronae  natus  est 
anno  mdccxlv.  Ingenio  fuit  peracri,  ut  ad  studia  et 
I iteras  natus  videretur.  Chirurgiam  tamen  adamavit, 
cujus  habuit  magistrum  Antonium  Monterossium 
aetatis  suae  principem,  cujus  in  disciplina  quantum 
profecerit  indicio  sunt  cum  illius  scripta,  tum  quae 
de  eo  percrebuit  apud  nostros  atque  exteros  opinio. 
Nec  vero  id  unius  magistri  doctrina  atque  institu¬ 
tione,  imo  sua  diligentia,  in  pervolutandis  libris  assi¬ 
duitate  ,  et  mentis  acumine  est  consecutus .  Ouo 
factum  est,  ut  nihil  gravius  unquam  accideret  vel 
periculosius,  in  quo  non  se  homines  ejusdem  sapien¬ 
tiae  et  judicio  committerent,  deque  rebus  hujusmodi 
fere  ab  omnibus  consuleretur,  sed  et  spectatissimi 

illius  artis  professores  illius  judicium  exposcerent  et 
plurimi  facerent.  Neque  eo  se  se  efferebat  Manzonius, 


nec  celebritatis  aucupandae  augendaeve  gratia  ( quod 
plerique  solent),  aliorum  dicta  et  sententias  asper¬ 
nabatur:  nihil  enim  eo  moderatius,  nihil  justius, 
quamvis  medicos  vel  chirurgos  artis  suae  ignaros  , 
qui  fabulas  venderent,  acrius  insectabatur,  quod  ju¬ 
dicaret,  id  (cum  sine  gravissimo  corporum  detrimento 
atque  artis  contemptu  fieri  non  posset )  non  esse 
tolerandum. 

In  obstetricia  fuit  praecipuus,  eamque  plures  an¬ 
nos  in  municipali  nosocomio  publice  docuit}  tantaque 
erat  ejus  de  peritia  et  scientia  apud  omnes  opinio, 
ut  nulla  esset  vel  utero  vel  partu  laborans  femina, 
quae  non  illius  manum  opperiretur:  fuerunt  autem 
quamplurimae,  quae  ejus  opera  a  praesenti  vitae  di¬ 
scrimine  ereptae,  eidem  vitam  ipsae  suam  atque  nato¬ 
rum  acceptam  referrent.  Oua  in  re  memoria  dignissi¬ 
mum  judico,  Manzonium  non  nobilibus  et  praecipuis 
feminis  tantum,  nec  vero  item  humilibus  et  paupe¬ 
ribus  praesto  esse  consuevisse,  cum  contra  omnibus 
quae  periclitarentur  aeque  operam,  etiam  gratuito, 
praestare  solitum:  quod  sibi  vel  animi  sui  humanitas 
vel  religio  sancte  servandum  admoneret. 

Cum  diuturnis  commentationibus  atque  usu,  in- 
eidendisque  cadaveribus,  locupletissimam  sibi  rerum, 

quae  ad  artem  suam  pertinerent,  supellectilem  com- 
parasset,  non  sibi  uni,  vel  iis  tantummodo  quos  cu¬ 
randos  suscepisset  constare  fructum  voluit,  sed  quam 
plurimis  fieri  posset,  editis  de  hac  re  libris:  et  pri¬ 
mum  libello  latine  conscripto,  quem  Observationes 
pathologicas  nuncupavit,  anno  mdccxcv,  quem  duo¬ 
decim  capitibus  distribuit.  In  primo  agit  de  mejendi 
vitiis,  in  quo  notatu  dignum  arbitror,  quod  ille  ve¬ 
tus  cujusdam  feminae  commentum  (sive  illa  levitate 
animi  vel  fraude,  sive  alia  re  confinxerit),  praestan- 
tissimi  medici  etiam  praepropera  auctoritate  compro¬ 
batum  dissolvit  ac  plane  evertit:  nempe  ille  affir¬ 
mabat  annos  se  xxxiii  numquam  minxisse,  sed  lotium 
vomitu  effundere  solitum.  In  secundo  diastasin  (quam 
graece  vocant)  vertebrarum  colli  attingit  atque  expli¬ 
cat:  quod  quidem  peritissimos  hujus  artis,  atque 
adeo  ipsum  Morgagnium  fugerat.  In  reliquis  ( ne  sin¬ 
gula  persequar)  de  idrocele ,  de  cephaleis,  de  siphilide , 
de  cancri  caesione,  de  laesione  vocis,  deque  aliis 
morbis  obsoletis  acute,  dilucide  atque  erudite  dis¬ 
serit.  Alterum  librum,  anno  mdcccix,  latine  item  vul¬ 
gavit  hoc  titulo,  Antonii  Manzonii  Veron.  Observa¬ 
tionum  pathologicarum  liber  alter;  in  quo  plu¬ 
rium  morborum ,  atque  anatomicarum  sectionum 

historias  ab  se  collectas  explanat.  In  his  praecipua 
esse  debet  historia  femoris  ab  interiori  vitio  in  duas 
partes  fessi,  absque  tumore  vel  carie.  In  hoc  vitio 
plane  novo  ac  mirabili  investigando,  omnes  Antonius 
intendit  mentis  suae  vires;  causas  scrutatur  et  de¬ 
promptis  de  penu  suo  rationibus  disputat  luculen¬ 
tissime;  si  quid  vero  proximum  conjectura  assequi 
possit;  ejusdemque  ossis  aere  sculptam  figuram  in 
libri  calcem  rejicit.  Alia  addit  scitu  dignissima  et 
belle  pertractata;  nempe  de  testium,  de  intestini  coli 
et  spinae  dorsalis  cancro,  item  de  ossium  fractura, 
de  venenis,  de  tubae  Phaloppianae  graviditate. 

Edidit  quoque  commentarium  hoc  titulo,  Alcune 
pratiche  considerazioni  sulV  inchiodamento  della 
testa  dei  feto  nella  pelvi,  e  sui V  uso  della  forcipe. 
quod  certe  in  doctrina  et  dilucida  disserendi  ra¬ 
tione,  utilitate  atque  usu  ceteris  ab  se  vulgatis  ob¬ 
servationibus  longe  praestat.  Enumerat  primum 
quos  vel  structura  vel  experientia  aliis  educendo  fe¬ 
tui  aptiores  judicat,  multorum  forcipes;  Levreti, 
Bodeloquii,  Osiandri,  Assalinii,  Thenariy,  Brunningo- 
sennii,  quorum  postremi  usum  sibi,  in  quadraginta 
fetibus  ab  se  extractis,  longe  melius  cessisse  asserit. 
Porro  rationem  usurpandi  tractandique  forcipis  ac- 

curate  digerit  atque  exponit:  praeterea  monet  quo 
loco,  tempore  rerumque  statu  adhibendus  sit;  et 
quomodo  impedimenta  quae  solent  vel  possunt  ac¬ 
cidere  ,  superanda  sint  vel  occupanda.  Nec  minorem 
attulisse  utilitatem  videtur  Manzonius  alio  commen¬ 
tario,  quem  sic  inscripsit;  Considerationi  sngli  aneu~ 
rismi.  Storia  e  guarigione  d'  un  aneurisma  venereo. 
ex  quo  judicari  facile  potest,  quantum  ad  tuendam 
vel  restituendam  corporum  valetudinem  faciat  accu¬ 
rate  organicarum  affectionum  notitia  atque  explora¬ 
tus  incidendorum  cadaverum  usus.  Denique  de  ute¬ 
ri  cancro:  teterrimo  et  misero  morbi  genere:  parum 
et  imperfecte  ab  antiquis  disputatum  est.  in  hoc 
igitur  Manzonius  penitus  explorando  totus  fuit.  Pri¬ 
mum  de  loco,  situ  et  constitutione  cancri,  ac  de  falsis 
deque  veris  ejusdem  signis  et  indiciis,  deque  illius 
causis  accurate  disputat:  inter  quas  ponit  praecipuam 
et  certam  suppressam  insensibilem,  quam  ajunt,  ex¬ 
spirationem,  praesertim  ob  nudatum  pectus  et  scapu¬ 
las  (quod  pessimo  hujus  temporis  more  nostris  femi¬ 
nis  in  deliciis  esse  solet).  Alias  addit  causas,  quas  ho¬ 
nestatis  et  pudoris  causa  silentio  obruere  satius  duco. 
Tandem  venit  ad  remedia  cancri,  multaque  ac  vana 
a  pluribus,  atque  adeo  ab  se  ipso  adhibita  recenset: 

nec  vero  non  fatetur,  omnia  incassum  usque  adhuc. 
Ex  quo  colligit,  nihil  medicis  esse  reliqui  in  hoc 
morbo,  quam  ut  lenimentis  aut  alia  re,  mitiorem 
vel  tolerabiliorem  efficiant .  nonnulla  proponit  ejus¬ 
modi  experimenta:  id  vero  in  primis,  ut  ab  irrita¬ 
mentis,  quae  cum  pudori,  tum  valetudini  nocent , 
abstineant.  Quoniam  vero  ab  quodam  artis  huj  us 
magistro  constitutum  fuerat,  posse  resecari  cancrum; 
et  multa  hujus  sectionis  quae  sibi  egregie  successis¬ 
sent,  exempla  afferebat;  Manzonius  rem  primum  vocat 
in  dubium;  deinde,  qua  erat  sapientia  et  experien¬ 
tiarum  copia  instructus,  negat  id  fieri  potuisse,  vel 
certe  non  veros  fuisse  cancros,  de  quibus  ille  tam 
nova  miracula  praedicaret. 

Hasce  Manzonii  commentationes  summo  excepe¬ 
runt  plausu  maximisque  extulerunt  laudibus  omnes 
Italiae  atque  exteri  Chirurgiae  professores ;  id  in 
primis  eidem  gratulantes,  quod  in  experimentis  ca¬ 
piendis  ferendisque  judiciis,  unius  rationis  et  natu¬ 
rae  viam  insisteret,  non  ingenii  sui  commenta,  alio- 
rumve  praejudicia  sectaretur:  nec  se  mirabilem 
rerum  novarum  inventorem,  sed  accuratum  naturae 
et  veritatis  discipulum  profiteretur.  Ouo  etiam  factum 
est,  ut  inter  illum  et  principes  ejusdem  artis  magi- 

stros  nulla  unquam  intercesserit  aut  invidia  aut  ob¬ 
trectatio,  immo  eum  diligerent  et  plurimi  facerent 
universi. 

Humaniores  literas  habuit  carissimas,  deque  iis 
acerrimo  quodam  sensu  rectissime  judicabat;  linguam 
vero  latinam  ita  amavit,  ut  nihil  supra:  scribebat 
autem  ipse  latine  puriter  in  primis  atque  eleganter. 
Quod  illi  perbelle  et  commode  accidit  cum  Morga- 
gnio,  cujus  in  Adversariis  aliisque  scriptis  versaba¬ 
tur  summa  cum  voluptate:  namque  eadem,  cum  artis 
suae  magistro,  tum  latinitatis  exemplo  non  vulgari 
utebatur. 

Ejus  de  animo  paucis  multa  complectar.  Faterfa- 
milias  fuit  diligentissimus.  Cum  Angela  Bellavi ta, 
quam  adolescens  uxorem  duxit,  vixit  conjunctissime 
annos  xxxvl  Filios  bene  aluit  atque  eduxit,  optimis- 
que  magistris  tradidit;  Aloysium  in  primis,  quem 
artis  suae  habuit  sectatorem  ac  discipulum  primo; 
deinde  in  Laurentii  Nannonii  Florentini  disciplinam 
tradidit,  quod  ipsi  optime  evenit  ita,  ut  illius  opera, 
post  mortem,  non  virtutem  suam  desiderari  passus  sit. 
In  victu  et  re  familiari  et  supellectili  elegans  fuit,  non 
sumptuosus  aut  magnificus:  bene  habitavit,  non  splen¬ 
dide,  iisque  rebus  omnibus  quas  domesticus  cultus 

desiderat,  semper  optimis  usus  est:  quod  omnia  non 
levitate  vel  arrogantia,  sed  usu  et  ratione  metiretur. 
Specimen  vero  continentiae  illius  et  humanitatis  fuit; 
quod  cum  haud  copiosam  rem  familiarem  a  patre  ac¬ 
cepisset,  id  effecit  vel  parsimonia  vel  diligentia  vel 
artis  et  scientiae  suae  fructibus,  ut  bene  amplum  li¬ 
beris  patrimonium  reliquerit,  neque  vero  ceteris  con¬ 
sanguineis,  quibus  opus  esset,  re  aut  opera  unquam 
defuit.  In  amicitiis  aut  ineundis  aut  conservandis 
fuit  maxime  diligens,  amicisque  suis  omnia  officia 
praestitit,  quae  ab  homine  fidelissimo  et  observantis- 
simo  proficisci  necesse  sit:  neque  fuit  quisquam,  qui 
ejus  ab  familiaritate  ulla  unquam  re  discesserit,  vel 
in  eadem  refrixerit.  Cum  mentis  acie  valeret  quam 
maxime,  idemque  urbana  esset  festivitate,  et  salibus 
facetiisque  sermonem  adspergeret,  erat  omnibus  pro¬ 
batissimus  et  carus ,  in  amicorum  praesertim  convi¬ 
viis,  quibus  rogatus  libenter  intererat.  Cum  vero 
spectata  esset  prudentia,  taciturnitate  ac  fide,  illum 
rerum  etiam  gravissimarum  ( in  quibus  saepe  fami¬ 
liarum  dignitas,  hominumque  existimatio  pericli¬ 
taretur)  consultorem  auctoremque  in  deliberationi¬ 
bus  capiendis  sibi  plurimi  percupiebant:  ea  autem  erat 
auctoritate,  ut  unusquisque  ei  se  tuto  committeret. 


IS 

Religionis  Antonii  luculentissimum  afferam  testi¬ 
monium;  quod  novissimis  aetatis  nostrae  tempestati¬ 
bus;  in  quibus  tot  hominum  alioqui  praeclarissimo¬ 
rum  miserrimum  periculum  factum  est;  ille,  cum  in 
inediis  hisce  fluctibus,  pro  artis  suae  instituto,  assi¬ 
due  versaretur,  ita  se  expedivit,  ut  semper  bene  au¬ 
dierit,  atque  ipsa  caruerit  suspicione :  religionis  nam¬ 
que  officiis  semper  nitide  perfunctus  est :  ut  certo 
appareat,  neminem  de  re  tam  sancta  sollicitare  ta¬ 
lem  virum  ausum  fuisse,  omnesque  ejusdem  pieta¬ 
tem  et  propositum  esse  veritos. 

Cum  identidem  hemiplegiae  suspicione  tenta retur, 
mense  Septembri  anno  mdcccxix  febri  ac  stupore  cor¬ 
reptus  est;  ex  quibus  se  tamen  collegit  cum  bona 
spe  secuturae  valetudinis.  At  v.  idus  Octobris  febri 
carotica  iterum  implicitus,  tandem  xv  Kal.  Novem¬ 
bris,  christiana  ope  et  spe  confirmatus,  supremum 
diem  obiit. 

Antonius  Cesarus  hoc  de  Amici  sui  vita  commen¬ 
tariolum  ab  se  conscriptum  Aloysio  Antonii  filio  Man- 
zonio  mittit,  amoris  pignus  et  sui  mnemosynon 
vii  Kal.  Oct.  Ann.  m  .  dccc  .  xxim. 

